સુપરસ્ટાર શાહરુખ ખાનને દેશના બેસ્ટ પપ્પાનો અનઑફિશ્યલ ખિતાબ મળી જ ચૂક્યો છે. માત્ર ૧૬ અને ૨૬ વર્ષની ઉંમરે પિતા અને માતાને ગુમાવી દેનારા શાહરુખે પોતાનાં સંતાનો સાથે એકદમ મૈત્રીપૂર્ણ સંબંધ રાખ્યો છે. આ વાત તે વખતોવખત પોતાનાં ટ્વીટ્સ દ્વારા, ઇન્ટરવ્યુમાં અને ફોટોગ્રાફમાં બયાન કરતો રહે છે. શાહરુખનો મોટો દીકરો આર્યન, દીકરી સુહાના અને સૌથી નાનો અબરામ તેની સાથે ધિંગામસ્તી કરતાં હોય એવી તસવીરો અને વિડિયો છાશવારે વાઇરલ થતાં રહે છે. શાહરુખે પોતાના પિતા વિશે વાત કરતાં એક વાર કહેલું કે ‘હું નાનો હતો ત્યારે અમારા પાડોશનાં એક સાઉથ ઇન્ડિયન આન્ટી મારી ફરિયાદ કરવા આવેલાં. મારા પિતાએ દરવાજો ખોલ્યો તો તેમણે ફરિયાદ કરી કે તમારો છોકરો મારી છોકરીની છેડતી કરે છે. ત્યારે મારા પિતાએ પૂછ્યું, તમારી દીકરી પણ તમારા જેવી જ સુંદર છે? પેલાં આન્ટીએ કહ્યું, હા. ત્યારે મારા પિતા કહે કે તો પછી એમાં મારા દીકરાનો શો વાંક? હું તમને થોડો વહેલો મળ્યો હોત તો હું પણ તમારી પાછળ લટ્ટુ થઈ ગયો હોત.’